Veitingastaðurinn Krákan í Grundarfirði fékk óvæntan glaðning á dögunum þegar eigendur staðarins , hjónin Halla Elimarsdóttir og Friðfinnur Friðfinnsson fengu bréf frá fyrirtækinu The Rough Guide To Iceland þar sem þeim var veitt viðurkenning fyrir matinn sinn . Fyrirtækið gefur út um 300 blöð um ferða - og veitingastaði víða um heiminn og aðeins þau fyrirtæki sem standa upp úr fá umrædda viðurkenningu . „ Við vissum ekkert af þessum manni sem kom frá þeim og munum ekki einu sinni eftir honum . Hann var hér eins og hver annað ferðamaður , “ sagði Halla í samtali við Skessuhorn og bætti jafnframt við að í bréfinu sem þau fengu hafi verið greint frá því að þetta væri einn af hans uppáhalds veitingastöðum . Þau hjónin Friðifinnur og Halla hafa rekið Kráuna í 14 ár og fengið nokkrar viðurkenningar fyrir matreiðslu sína . Þau segja aukningu gesta stöðuga á milli ára og í sumar hafi verið meira en nóg að gera . Flestir erlendir ferðamenn sem koma á Krákuna séu frá Hollandi og Þýskalandi en einnig séu heimamenn duglegir að nýta sér þjónustu þeirra . Aðspurð hvaða matur sé vinsælastur segja þau hjón að íslenska lambakjötið sé ávallt vinsælt og einnig standi fiskurinn alltaf fyrir sínu og sé hann sérstaklega vinsæll meðal erlendra gesta . „ Sem dæmi verkum við allan lax sjálf . Reykta laxinn reykjum við upp á gamla mátann í kofa og graflaxinn gerum við einnig . Svo eru koníaksmarineraðar kótilettur mjög vinsælar . Við eldum allan mat sjálf og hleypum engum öðrum í okkar eldhús , “ sögðu þessi samhentu hjón einum rómi .